Nokkuð var um tjón á eignum í gær , sérstaklega á Norðurlandi , vegna fárviðrisins sem gekk yfir landið . Björgunarsveitir höfðu verið kallaðar út til aðstoðar rúmlega 430 sinnum þegar staðan var tekin í gærkvöldi . Fólk lenti í vandræðum vegna ófærðar og daglegt líf margra fjölskyldna raskaðist . Ekki urðu nein slys á fólki , eftir því sem næst verður komist . Veðurstofa Íslands hækkaði viðvörunarstig á Norðurlandi eystra úr appelsínugulu í rautt frá kl. 16 í gær . Var þá rauði liturinn á öllu Norðurlandi og Ströndum . Viðvörunin á Norðurlandi eystra gildir til hádegis í dag . Spáð er slæmu veðri á öllu austanverðu landinu í dag . Í kjölfar breytinga á viðvörunarstigi Veðurstofunnar ákvað Ríkislögreglustjóri í samráði við lögreglustjórana á Vestfjörðum , Norðurlandi vestra og Norðurlandi eystra að hækka viðbúnaðarstig úr óvissu yfir í hættustig almannavarna . Nær hættustigið aðallega yfir Strandir í umdæmi lögreglustjórans á Vestfjörðum og síðan allt Norðurland , að því er fram kemur í umfjöllun um óveðrið í Morgunblaðinu í dag .